钦定古今图书集成/明伦汇编/宫闱典/第132卷 > 宋珪
## 钦定古今图书集成/明伦汇编/宫闱典/第132卷 > 宋珪

按《金史宦者传》：“珪本名乞奴，燕人也，为内侍殿头。宣
宗尝以元夕欲观灯戏，命乞奴监作。乞奴谇语云：‘社
稷弃之中都，南京作灯戏，有何看邪’？宣宗微闻之，杖
之二十，既而悔之，有旨宣谕。哀宗放鹞后苑，鹞逸去，
敕近侍追访之，市中一农民臂此鹞，近侍不敢言。宫
中所逸者，百方索之，农民不与，与之物，直仅乃得。事”
闻，哀宗欲送其人于有司。乞奴从旁谏曰：“贵畜贱人，
岂可宣示四方。”哀宗恶其大讦，又杖之。寻亦悔，赐物
慰遣之。及哀宗至归德，马军元帅蒲察官奴为变，杀
左丞李蹊、参政石盏女鲁欢以下从官三百馀人。仓
皇之际，哀宗不得已，以官奴权参知政事。既为所制，
含恨欲诛之，未能也。及官奴往亳州，珪阴与奉御吾
古孙爱实、纳兰忔答，护卫女奚烈完出范、陈僧王山
儿等谋诛之。官奴自亳还，哀宗御临漪亭，诏参政张
天纲及官奴议事，官奴入见珪等，即从旁杀之，及其
党阿里合、白进、习显。及蔡城破，哀宗自缢于幽兰轩，
珪与完颜斜烈、焦春和等皆从死。